Άρχισε η δίκη του Χόσνι Μουμπάρακ
σε νοσοκομειακό κρεβάτι μέσα στο κλουβί των κατηγορουμένων προσήλθε στο δικαστήριο ο πρώην Πρόεδρος της Αιγύπτου
Ο πρώην Πρόεδρος της Αιγύπτου, Χόσνι Μουμπάρακ, προσήλθε σε δικαστήριο κλινήρης και δήλωσε ότι είναι αθώος των κατηγοριών που του προσάπτονται για το θάνατο αντικυβερνητικών διαδηλωτών. Ο δικαστής ανέβαλε τη δίκη μέχρι τις 15 Αυγούστου. Ειδησεογραφικά δίκτυα σ’ ολόκληρο τον κόσμο μετέδωσαν την έναρξη της ιστορικής αυτής δίκης. Ο πρώην πρόεδρος της Αιγύπτου, ο οποίος κατηγορείται για διαφθορά, κατάχρηση εξουσίας και δημόσιας περιουσίας, είναι και ο πρώτος άραβας ηγέτης που προσάγεται στο δικαστήριο μετα τις κινητοποιήσεις της λεγόμενης «Αραβικής Άνοιξης» που εξαπλώθηκαν στη Βόρεια Αφρική και τη Μέση Ανατολή. Οι δύο γιοί του κ. Μουμπάρακ, Αλάα και Γκαμάλ, εναντίον των οποίων έχουν απαγγελθεί παρόμοιες κατηγορίες, στέκονταν δίπλα στο πατέρα τους στο δικαστήριο μέσα σε μεγάλο μεταλλικό κλουβί που χρησιμοποιείται για τους κατηγορούμενους. Και οι δύο αρνούνται τις κατηγορίες για διαφθορά που απαγγέλθηκαν σε βάρος τους. Άλλοι κατηγορούμενοι είναι ο πρώην Υπουργός Εσωτερικών της Αιγύπτου, Χαμπίμπ Αλ Αντλί, 6 ανώτεροι διοικητές της αστυνομίας και ένας σημαίνων επιχειρηματίας που δικάζεται ερήμην. Ο κ. Μουμπάρακ, ο κ. Αλ Αντλί και οι 6 αστυνομικοί αντιμετωπίζουν το ενδεχόμενο θανατικής ποινής, αν κριθούν ένοχοι. Δεκάδες εκατομμύρια τηλεθεατές σ’ ολόκληρο τον Αραβικό κόσμο παρακολούθησαν το θέαμα ζωντανά απ’ την τηλεόραση συμπεριλαμβανομένων και πολλών Αιγυπτίων που είδαν τον πρώην ηγέτη τους με την στολή φυλακισμένου, ξαπλωμένο σε νοσοκομειακό κρεβάτι μέσα στο κλουβί των κατηγορουμένων. Πλήθη επίσης συγκεντρώθηκαν έξω από το δικαστήριο για να παρακολουθήσουν την δίκη σε γιγαντοοθόνη. Κάποια στιγμή υποστηρικτές και αντίπαλοι του κ. Μουμπάρακ άρχισαν να ρίχνουν πέτρες ο ένας στον άλλο.